### Beslutningstema

Det skal i denne sag besluttes, om tilretning af udkast til administrationsgrundlag for Grøn Pulje kan godkendes som udgangspunkt for en temadrøftelse i Kommunalbestyrelsen

### Historik

På Klima-, Vækst-, og Udviklingsudvalgsmødet den 8. april 2024 blev der foretaget en drøftelse af mulighederne for anvendelsen af de Grøn Pulje-midler, der vil tilfalde Tønder Kommune i forbindelse med etablering af de 20 VE projekter, der pt. er i planlægning.

Der blev derefter udarbejdet et udkast til et administrationsgrundlag for puljen, som blev præsenteret på Klima,- Vækst-  og Udviklingsudvalgsmødet den 3. februar 2025. Udvalget besluttede på mødet, at udkastet skulle tilrettes med de faldne bemærkninger, og at der desuden skal foranstaltes en temadrøftelse i Kommunalbestyrelsen vedr. udmøntning af puljemidlerne.

### Sagsfremstilling

Grøn Pulje er forankret i Energistyrelsen.  Den enkelte Kommune administrerer midlerne, som kan anvendes bredt til kommunale tiltag. Betalingen af midlerne skal ske direkte fra opstiller til kommunen som en engangsbetaling efter nettilslutning. Formålet med Grøn Pulje er således at give Kommunalbestyrelsen mulighed for at støtte kommunale tiltag med en pulje finansieret af midler fra VE-projekter.

Der er for nuværende ansøgt om etablering af ca. 520 MW for vindmøller og ca. 1430 MW for solcelleanlæg med de aktuelle VE-projekter i planlægning i Tønder Kommune. Ved fuld udbygning kan det omregnes til en samlet engangsindtægt til Grøn Pulje på i alt:

ca. 162,8 mio. kr. for vindmøller
ca. 167,5 mio. kr. for solcelleanlæg

Puljemidlerne skal uddeles som projektmidler og rettes mod almennyttige formål.

Kommunerne er pålagt at udarbejde et administrationsgrundlag til udmøntningen af Grøn Pulje, hvor det bl.a. fremgår hvilke kriterier, Kommunalbestyrelsen lægger vægt på, når midlerne fra puljen skal udmøntes. I det fremsatte administrationsgrundlag fremgår bl.a., at følgende kriterier vil blive vægtet højt for en projektansøgning til midler fra Grøn Pulje:

* At projektet understøtter Tønder Kommunes Visions- og Strategiplan
* At projektet understøtter områdeudviklingsplaner/lokale udviklingsplaner
* At der er fokus på større tiltag – større anlægs/udviklingsprojekter, som giver større værdi over tid
* At projektet bidrager til den grønne omstilling
* At projektet er en samling af mindre projektideer fra forskellige aktører, der er samlet til en større helhed
* At projektet er til gavn for en bred målgruppe. Der gives ikke erhvervsstøtte.
* At projektet flugter med de indsatser, der arbejdes for i Foreningen Bæredygtig Fremtid

Der er fokus på, at midlerne i Grøn Pulje kommer hele kommunens geografi til gavn.

Det fremgår også af administrationsgrundlaget, at 92 pct. af midlerne fra det enkelte anlæg anvendes direkte som puljemidler. De resterende 8 pct. afsættes til den løbende udmøntning og administration af Grøn Pulje.

Der vil blive afviklet ansøgningsrunder to gange årligt, hvor puljemidlerne kan søges. Der lægges op til, at man udarbejder projekter inden for følgende overordnede fokustemaer: Mobilitet, Energi, Klimasikring, Natur, Innovation, Byudvikling samt Kultur og Turisme.

I det tilrettede udkast til administrationsgrundlag er der tilføjet et inspirationskatalog med eksempler på typer af projekter, der kan ansøges midler til via Grøn Pulje. Hensigten med tilretningen er at understøtte potentielle projektansøgere i at få have konkrete forestillinger om særligt volumen i de projekter, som vil blive prioriteret fra politisk side. Det er afgørende at understrege, at de omtalte cases skal tjene som inspiration. Der er i vid omfang muligt at søge projekter af meget forskelligartet karakter.

Det fremgår desuden af det tilrettede administrationsgrundlag, at Tønder Kommune forbeholder sig ret til at aflyse en eller flere ansøgningsrunder (der er planlagt 2 årlige ansøgningsrunder), såfremt det vurderes ikke at være tilstrækkelige midler i puljen på det givne tidspunkt.

Der lægges op til, at der sker en temadrøftelse i Kommunalbestyrelsen, så der fælles viden om indsatsens muligheder hvorefter der foreslås en borgerinvolvering, ved at sende udkastet i høring hos borgerne og særlige interessenter som Lokalråd. Efter høringen vil der ske en endelig politisk godkendelse med behandling i Klima-, Vækst- og Udviklingsudvalget, Økonomiudvalget og Kommunalbestyrelsen.

### Økonomi

Der forventes en samlet Grøn pulje på ca. 330,3 mio. kr. ved realisering af alle aktuelle VE-anlæg i planlægning.

### Lovgrundlag

VE-loven

### Indstilling Fagchefen for Klima, Plan og Udvikling indstiller,

at det tilrettede administrationsgrundlag godkendes som grundlag for temadrøftelse i Kommunalbestyrelsen

### Beslutning

Indstillingen godkendt.